

Javni vzgojno-izobraževalni zavod Osnovna šola Gorišnica

Gorišnica 83, 2272 Gorišnica

--------------------------------------------------------------------------------------------------------------------------------------------------------------------------

*VRTEC GORIŠNICA*

*POROČILO O REALIZACIJI LDN 2022/2023*



Kazalo

1. ***UVOD 3***
2. ***ORGANIZACIJA VRTCA 4***
	1. PROGRAMI ZA OTROKE S POSEBNIMI POTEBAMI 5
	2. POSLOVALNI ČAS VRTCA 5
	3. RAZPOREDI DELAVCEV 5
	4. REALIZACIJA PREDNOSTNE NALOGE in

OPERATIVNIH CILJEV 5

1. ***PROGRAMI, DEJAVNOSTI IN PROJEKTI 6***
	1. OBOGATITVENE DEJAVNOSTI 6
	2. DODATNE DEJAVNOSTI (NADSTANDARDNI PROGRAM) **7**
	3. PROJEKTI 7
	4. AKTIVNOSTI, KI SMO JIH IZVEDLI NA NIVOJU CELOTNEGA

VRTCA ALI V POSAMEZNIH SKUPINAH 13

1. ***DELO STROKOVNIH ORGANOV IN DELOVNIH SKUPIN 21***
	1. VZGOJITELJSKI ZBOR 21
	2. STROKOVNI AKTIVI 21
	3. SVETOVALNO DELO 21
	4. PREHRANA IN ZDRAVSTVENO HIGIENSKI REŽIM (ZHR) 22
2. ***PROGRAM IZOBRAŽEVANJ 22***

5.1. IZOBRAŽEVANJE ZA VSE STROKOVNE DELAVKE VRTCA 22

5.2. MENTORSTVO DIJAKOM IN ŠTUDENTOM 23

1. ***SODELOVANJE***
	1. SODELOVANJE S STARŠI 23
	2. SODELOVANJE S ŠIRŠIM OKOLJEM 23
2. **UVOD**

S 1. septembrom 2022 smo v vrtec vključili 187 otrok, ki smo jih razporedili v 10 oddelkov. Z mesecem novembrom 2022 smo imeli zasedena vsa mesta. Prag vrtca je prestopilo 48 novincev. Vsem otrokom, vpisanim v marcu 2022, nismo uspeli zagotoviti prostega mesta. Skozi celotno šolsko leto smo si prizadevali, da bi vrtec deloval »po meri« današnjega otroka, hkrati pa temeljil na pozitivnih izkušnjah iz preteklosti. Sledili smo novim strokovnim spoznanjem in jih premišljeno vnašali v življenje in delo našega vrtca. Prizadevali smo si zagotoviti pogoje za optimalen razvoj otrokovih potencialov.

Ob rednem vzgojno-izobraževalnem delu smo si vsakdan popestrili s številnimi obogatitvenimi in dodatnimi dejavnostmi ter projekti. Aktivno smo sodelovali s starši in krajem.

V vrtcu smo zagotavljali vzgojno-izobraževalni program, ki temelji na načelih Kurikula za vrtce in:

- upošteva avtonomnost strokovnih delavcev,

- zagotavlja osebnostno in strokovno rast zaposlenih,

- zagotavlja možnost izbire in upošteva različnost,

- enakovredno spoštuje vse udeležence v procesu,

- je spodbuden, odprt in popolnoma prilagojen predšolskim otrokom.

***2. ORGANIZACIJA VRTCA***

V šolskem letu 2022/2023 je vrtec obiskovalo 190 otrok, ki so bili razdeljeni v 10 skupin. Imeli smo 4 skupine prvega starostnega obdobja in 5 skupin drugega starostnega obdobja.

**RAZPOREDITEV OTROK IN STROKOVNIH DELAVCEV**

|  |  |  |  |
| --- | --- | --- | --- |
| **Oddelek** | **Št. otrok** | **Vzgojiteljica** | **Pomočnica vzgojiteljice** |
| **MEHURČKI** (1–2 leti) | 15 | Lidija Domanjko | Metka Zavratnik Ema Čagran |
| **ŠKRATI** (1–2 leti) | 14 | Tanja Majerič | Darinka KokolEma Čagran |
| **ZVEZDICE** (2–3 leta) | 14 | Petra Šegula | Aleksandra Sok |
| **MAVRICA** (2–3 leta) | 14 | Simona Žnidarič Tomažič | Monika Černenšek |
| **KAPLJICE** (3–4 leta) | 19 | Andreja Fekonja | Klementina Bolčevič |
| **SONČKI** (3–4 leta) | 19 | Nuša Maltarič Glaser | Nika Bohl |
| **LUNICE** (4–5 let) | 23 | Valerija Vnuk Tušak | Zlatka Vilčnik |
| **BALONČKI** (4–5 let) | 24 | Jurka Žohar | Sanja KesarAnja Kostanjevec, spremljevalka |
| **ZMAJČKI** (5–6 let) | 24 | Valentina Šoštarič | Nataša Žnidarič |
| **OBLAČKI** (5–6 let) | 24 | Anisa Šribar/Lara Šacer | Marinka Belšak |
| **SKUPAJ** | 190 |  |  |

2.1. PROGRAMI ZA OTROKE S POSEBNIMI POTEBAMI

V vrtec je bilo v šolskem letu 2022/2023 vključenih 5 otrok s posebnimi potrebami. Dodatno strokovno pomoč so zagotavljale specialna pedagoginja Andrea Turk Mezgec, logopedinja Suzana Ciglarič in socialna pedagoginja Kristina Podgorelec. Delo spremljevalke otroka je opravljala Anja Kostanjevec. Time za pripravo individualiziranih programov je sklicevala svetovalna delavka Edita Kovač. Skupina je skupaj s starši spremljala napredek posameznih otrok.

2.2. POSLOVALNI ČAS VRTCA

V šolskem letu 2022/2023 se je spremenil poslovni čas vrtca, in sicer je vrtec posloval od 5.30 do 16. ure. Poslovalni čas vrtca smo določili na osnovi potreb staršev vrtčevskih otrok.

2.3. RAZPOREDI DELAVCEV

Razporede delavcev v oddelke in skupine smo naredili na podlagi sistemizacije. Pri vodenju oddelkov je prihajalo tudi v tem šolskem letu do nekaterih menjav in sprememb zaradi porodniških in daljših bolniških odsotnosti. Odsotnost strokovnih delavk zaradi letnega dopusta, izrednega dopusta oziroma bolniškega staleža smo uspešno reševali z reorganizacijo dela.

Dvema delavkama smo nudili usposabljanje na delovnem mestu mladih. Trem delavkam smo omogočili pripravo na strokovni izpit.

2.4. REALIZACIJA PREDNOSTNE NALOGE in OPERATIVNIH CILJEV

Poskušali smo zagotavljati socialno klimo, v kateri se prav vsak otrok dobro počuti. Poudarjali smo dobro komunikacijo v skupinah, med strokovnimi delavkami in s starši. Razpravljali smo o načelih učeče se šolske skupnosti, ugotavljali v kolikšni meri ta načela živijo v vrtcu in pri neposrednem delu z otroki. Skozi šolsko leto smo poskušali uresničevali načela Učeče se skupnosti. Skrbeli smo za dobro fizično in psihično počutje otrok in zaposlenih, soočali smo se s spremembami, zgradili smo vizijo vrtca.

.

***3. PROGRAMI, DEJAVNOSTI IN PROJEKTI***

3.1. OBOGATITVENE DEJAVNOSTI

Obogatitvene dejavnosti so se izvajale v predšolskih skupinah. Izvajati so se pričele z mesecem oktobrom 2022.

***Folklora,*** izvajalka Andreja Fekonja

Dejavnost se je izvajala enkrat tedensko. Vključenih je bilo 19 otrok.

Otroci so se udeležili Območnega srečanja folklornih skupin v Majšperku, nastopali so tudi na šolski proslavi.

* ***Angleške urice***, izvajalka Danela Zorli

Dejavnost se je izvajala v naslednjih skupinah:

* skupina Kapljice
* skupina Sončki
* skupina Lunice
* skupina Oblački
* skupina Balončki
* skupina Zmajčki

***Angleščina***, katere plačnik je občina, se je izvajala v skupinah drugega starostnega obdobja: enkrat na teden po 30 minut v dveh predšolskih skupinah in enkrat na teden po 30 minut v ostalih skupinah.

* ***Pohodništvo*** je pričela izvajati Valentina Šoštarič. Zaradi pogostih bolniških odotnosti delavk vseh ciljev nismo dosegli. Prizadevali pa smo si, da so vse skupine čim več časa preživele v naravi.
* ***Gibalne urice****,* izvajalki Anisa Šribar in Lara Šacer. Vključenih je bilo 17 otrok.
* ***Joga,*** izvajalka Nuša Maltarič Glaser**.**

Joga je potekala enkrat tedensko, ob četrtkih. Sodelovalo je 9 otrok, 7 deklic in 2 dečka. Otroci so se skozi vse leto naučili nekaj osnovnih elementov joge in nekaj vaj iz čuječnosti.

Progam je potekal vedno po enakem vrstnem redu:

- tehnike dihanja, umirjanje,

- vaje iz čuječnosti,

- nekaj osnovnih elementov joge,

- joga smeha.

 Vsi otroci so usvojili vse elemente joge (žirafa, most, pes, kača, telefon, vetrnica, pozdrav soncu, mizica, klopca, metulj), naučili so se pravilnega dihanja, načina, kako se v stresnih situacijah umiriti. Naučili so se uporabljati svoja senzomotorična čutila. Dovolili so si biti žalostni, jezni in veseli. Naučili so se, da je zelo pomemben in zdrav smeh in, da na življenje gledamo veselo in pozitivno.

3.2. DODATNE DEJAVNOSTI (NADSTANDARDNI PROGRAM)

* **GLEDALIŠKI ABONMA** se je ponudil otrokom vrtca v starosti **od 2. leta naprej** (vključenih je bilo osem skupin).Izpeljanih je bilo vseh pet predstav.
* **GLESBENE URICE po metodološkem sistemu Edgarja Willemsa za otroke od tretjega leta naprej.** Izvajalka je bila Andreja Klinc, Glasbeni atelje Goslice. Glasbene urice so se izvajale v šestih skupinah drugega starostnega obdobja, in sicer v skupinah Zmajčki, Oblački, Balončki, Lunice, Sončki in Kapljice.
* **PLESNE URICE** so se izvajale ob četrtkih, vključeni so bili otroci od 4. leta naprej.
* **PLAVALNI TEČAJ ZA PREDŠOLSKE OTROKE** je bil izpeljan v tednu od 8. 5. do 12. 5. 2023. Tečaj se je izvedel v Termah Ptuj.
* **VRTEC NA SNEGU**

V Vrtcu Gorišnica smo tudi letos staršem ponudili nadstandardni program vrtec na snegu, ki so ga izvajali vaditelji Smučarskega kluba Ptuj. Izpeljan je bil v tednu od 27. 2. do 3. 3. 2023 na Arehu.

* **TABORJENJE NA POHORJU**

Izvedli smo ga v Ruški koči na Arehu, 12. in 13. 6. 2023.

Programi sodijo v nadstandardno ponudbo in jih starši v dogovoru z izvajalci dodatno financirajo. Programi se ne izvajajo v okviru kurikula.

3.3. PROJEKTI

V skupinah od 2. leta naprej smo izvedli projekt **MALI SONČEK**, pri katerem se otroci od 2. do 6. leta srečujejo z različnimi gibalnimi izzivi, igrami in vadbo, ki je prilagojena vsaki starostni skupini posebej, ob zaključku programa so otroci tudi nagrajeni. Starše smo osvešali o pomenu gibanja z informacijami v zgibanki, ki so jo prejeli starši. Otroci so se v sklopu programa učili naravnih oblike gibanja, manipulacije z žogo, vožnjo s kolesi, skiroji in poganjalci, rolanja, daljše strnjene hojo, prilagajanja na vodo, osnov smučanja ter ustvarjanja ritma z gibanjem. V programu je sodelovalo 161 otrok. Koordinatorka projekta je bila Edita Kovač.

V skupinah drugega starostnega obdobja smo izpeljali **BRALNO ZNAČKO**. Projekt Bralna značka se je izvajal od meseca oktobra 2022 do konca meseca maja 2023. V projektu je sodelovalo 5 skupin (Sončki, Lunice, Balončki, Oblački in Zmajčki), natančneje 133 otrok, ki je skupaj s svojimi starši prebralo vsaj 3 knjige.

Otroci so posegali po knjižnih novostih, izbirali knjige s priporočenega seznama kvalitetne literature za predšolske otroke ali pa prebirali slikanice, ki so jim bile všeč. Vse omenjeno je spodbudno za govorni razvoj predšolskih otrok. Veseli nas, da smo bili pri projektu zelo uspešni, saj otroci samoiniciativno nosijo knjige, si želijo pripovedovati pred prijatelji ter se počutijo pomembne na pravljičnem stolu. Ugotovili smo, da so med otroki precejšnje razlike v pripovedovanju. Nekaj otrok zna popolnoma obnoviti zgodbo in si zelo dobro zapomnijo zapisane besede, spet drugi komaj kaj povedo ob slikah. Kljub slednjemu je pozitivno, da vsaj posegajo po knjigah in da se nanje navajajo, saj nas knjige marsikaj naučijo.

Ob zaključku bralne značke je Društvo Bralna značka Slovenije vsem udeležencem projekta podelilo priznanje, ki so ga bili otroci zelo veseli. S projektom želimo nadaljevati, saj je govorni razvoj temelj za uspešen razvoj vseh otrokovih področij.

Koordinatorka projekta je bila Valerija Vnuk Tušak.

**EKO ŠOLA**

V šolskem letu 2022/2023 smo sodelovali v naslednjih aktivnostih:

LEAF, Znanje o gozdovih

EKOBRANJE ZA EKOŽIVLJENJE

SEMENA IN VRTOVI, Šolska VRTilnica

TRAJNOSTNA MOBILNOST – MISIJA, Zeleni koraki

ZDRAVA HRANA IN PREHRANA TER TRAJNOSTNI RAZVOJ

PODNEBNE SPREMEMBE IN BIOTSKA PESTROST

ENERGIJA, Mladi v svetu energije

ODPADKI, Odpadkom dajemo novo življenje

HRANA NI ZA TJAVENDAN

MLEKASTIČNO! IZBEREM DOMAČE

ALTERMED

Koordinatorka projekta je bila Petra Šegula.

Sodelovali smo v projektu **VARNO S SONCEM**. Program izvajamo v vrtcu že nekaj let, saj se zavedamo, da je izpostavljanje soncu glavni dejavnik tveganja za razvoj vseh vrst kožnega raka in povzroča prezgodnje staranje kože, otroci pa so občutljivejši za škodljivo delovanje sončnega sevanja kot odrasli.

V naših skupinah je bilo poskrbljeno, da so se otroci gibali na prostem v času, ko je sonce najmanj nevarno.  Poskrbeli smo, da so otroci pili veliko tekočine (vodo ali nesladkan čaj), zadrževali so se v senci, nosili pokrivala. Hkrati smo o nevarnostih sonca seznanili starše preko eAsistenta. Seznanili smo jih o primernem ravnanju za zaščito pred soncem.

Z otroki smo se pogovorili o varnosti in zaščiti pred močnim soncem ter o škodljivih vplivih. Iskali smo odgovore, kaj že počnemo, da se branimo pred škodljivimi sončnimi žarki. Otrokom smo ob aplikacijah predstavili načine, kako se pred soncem zaščitimo (sončna krema, sončna očala, pokrivalo za glavo, senca …).

Koordinatorka projekta je bila Lidija Domanjko.

V vrtcu je bilo v šolskem letu 2022/2023 v projekt **PASAVČEK** vključenih 5 skupin. Dejavnosti so se izvajale od septembra 2022 do aprila 2023.

V projekt Pasavček se kot vrtec vključujemo že več let z razlogom, ker so otroci ranljiva skupina kot potniki v avtomobilu in prav tako tudi kot pešci v cestnem prometu. Ob pravilni uporabi varnostih pasov v avtomobilu in poučenosti tako staršev kot otrok o prometni varnosti, bi lahko preprečili marsikatero tragedijo.

Namen projekta je spodbujati starše, da se v prvi vrsti sami pripnejo v avtomobilih, da pripnejo tudi svoje otroke in da ozavestijo pripenjanje z varnostnim pasom, kot nekaj dobrega za svojo varnost in za varnost svojih otrok. Prav tako želimo poučiti starše in otroke o varnem vključevanju v promet, ko so udeleženi kot pešci ali kolesarji.

***CILJI:***

* *Seznanitev otrok z varnim vključevanjem v promet v vlogi pešca:*
* hoja po površini za pešce (hoja po notranji strani pločnika in v koloni dva po dva);
* hoja ob cestišču, kjer ni površin za pešce;
* varno prehajanje cestišča;
* kako lahko sami poskrbimo, da smo bolj vidni.
* *Pravilna uporaba varnostnega pasu:*
* tukaj moramo upoštevati dejavnike, ki vplivajo na pravilno pripenjanje (oblačila, odstranitev predmetov iz žepov, klik in preverjanje, ali je pas res dobro pripet ...);
* spodbujanje otrok, da spomnijo starše, da morajo biti v avtomobilu vsi potniki pripasani z varnostnim pasom;
* spodbujanje staršev, da poskrbijo za to, da so vsi prepeti z varnostnimi pasovi (staršem pošljemo posnetek, pogovor s starši …).
* *Spoznavanje in poimenovanje prometnih znakov.*
* *Spoznavanje različnih vrst prometa.*

Preko različnih dejavnosti, metod in oblik dela smo cilje skozi šolsko leto uresničili.

Koordinatorka projekta je bila Andreja Fekonja.

Izvajali smo projekt **GOZDNI VRTEC**.

Kot zavod smo celotno šolsko leto aktivno sodelovali pri razvoju mreže ter izvajali dejavnosti, aktivnosti povezane z mrežo. Skozi celo šolsko leto, v vseh letnih časih smo izvajali gozdno pedagogiko. Vključeni so bili otroci stari od 1 do 6 let. Vsak skupina si je zadala svoje cilje in jih tudi zabeležila v letni delovni načrt.

Pomembno je, da vzgojitelji v vrtcu otrokom skozi igro približamo okolje, v katerem živimo. Zavedati se moramo pomena narave, ki nas obdaja. Zato je v predšolskem obdobju potrebno otrokom privzgojiti pozitiven odnos do narave. Če bo otrok imel do narave pozitiven odnos, jo bo cenil in zanjo kasneje v življenju tudi skrbel in jo ohranjal. Otroci so zelo radovedna bitja, zato gozd spoznavajo in doživljajo na drugačen način kot odrasli. Otroku ni dovolj samo opazovanje, on raje stvari spoznava z vsemi čuti. Gozd čutijo, vohajo, slišijo … Ob takšnih dejavnostih so otroci in vzgojitelji umirjeni in sproščeni, saj ima narava nanje pozitiven učinek. V naravi se ljudje povežejo in spletejo neko močnejšo vez. Gozd je lahko velika pustolovščina za majhne in velike, le ideje je potrebno imeti in jih znati realizirati.

Naš vrtec ima to prednost, da leži sredi čudovite narave. Obdani smo s travniki, njivami in gozdovi. Nobenih ovir ne poznamo, gozd smo obiskali tudi v dežju. Poskrbeli smo za dežne plašče in škornje.

Dejavnosti iz igralnice smo preselili v gozd in jih prilagodili otrokovim zmožnostim ter njihovi razvojni stopnji. Otroci imajo možnost razvijati in krepiti znanje ne samo s področja narave, temveč tudi iz ostalih področij kurikuluma – matematike, jezika, družbe in umetnosti. Kar nekaj skupin si je v gozdu uredilo gozdno igralnico. Dogovor je bil, da si skupine igralnice izmenjujejo.

S svojimi objavami smo na spletni strani vrtca objavljali članke, ki so se navezovali na delo v gozdu in naravi. Vzgojiteljica se je predstavila na mednarodni konferenci s svojim prispevkom Slišim, vidim, čutim gozd. Predstavila ga je tudi sodelavkam in staršem.

Objave in članki so se predstavili tudi v lokalnem časopisu Vesti iz vasi in v šolskem glasilu Šolske iskrice. Tako smo šolsko leto zaključili z veliko preživetega časa v naravi. Naš dogovor je, da vse načrtujemo enako tudi v prihajajočem šolskem letu. Odziv otrok je naravnan v pozitivno smer in tudi vzgojiteljice so poročale o dobrem počutju pri izvajanju dejavnosti ne samo v gozdu, ampak v celotni naravi.

Koordinatorka programa je bila Petra Šegula.

Kot vsako leto smo tudi to leto izvedli projekt **TRADICIONALNI SLOVENSKI ZAJTRK** v okviru celotnega vrtca. Tradicionalni slovenski zajtrk je osrednje dogajanje ob dnevu slovenske hrane. Tudi tokrat smo posebej poudarili pomen zdravega prehranjevanja in zagotavljanja hrane iz lokalnega okolja. Zajtrkovali smo maslo, med, kruh, mleko in jabolko.

Koordinatorka: Petra Šegula.

V šolskem letu 2022/2023 je bilo v projekt **ZDRAVJE V VRTCU** vključenih sedem skupin (Mehurčki, Škratki, Zvezdice, Sončki, Mavrice, Oblački in Zmajčki). Dejavnosti je vodila vsaka vzgojiteljica posebej za svojo skupino. Otroci so se seznanjali z zdravo prehrano, osebno higieno, Varno s soncem, varnostjo v prometu/na igrišču, Dobili bomo dojenčka, gibanjem, svetovnimi dnevi, povezanimi z zdravjem, zdravim načinom življenja ter z naravo in varovanjem okolja. Dejavnosti so potekale skozi celotno šolsko leto. Pri izvajanju dejavnosti smo se posluževali metod praktičnega dela (npr. vaje, izdelki, nastopi, športne dejavnosti, pohodi, delo na terenu ...), pogovora, predavanje/razlaga, ogled/obisk, demonstracija, razstave. V dejavnosti so bili vključeni otroci, osebje vrtca in starši.

**SIMBIOZA GIBA** je največja vseslovenska akcija, ki združuje idejo medgeneracijskega sodelovanja, prostovoljstva in gibanja.

V okviru tega projekta podbujamo zdrav življenjski slog vseh generacij, ustvarjamo medgeneracijsko sodelovanje, omogočamo brezplačno spoznavanje novih gibalnih, rekreativnih in športnih aktivnosti in spodbujamo aktiven in zdrav način življenja v vseh življenjskih obdobjih.

Projekt je potekal celo šolsko leto, s poudarkom na osrednjem tednu med **9. 5. in 16. 5. 2023.**

Naš vrtec že nekaj let sodeluje v tem projektu. Celo šolsko leto smo se veliko pogovarjali in gibali in v projekt vključevali v naše izvedene dejavnosti povezane z gibanjem.

Na nivoju vrtca smo v Simbiozo vključili spomladanski in jesenki kros ter športno dopoldne, ki smo ga izvedli na stadionu pred vrtcem, kjer je bilo veliko različnih postaj in igralnih pripomočkov za vadbo, kjer so otroci se gibali, upoštevali navodila in pravila in uživali.

Koordinatorka projekta je bila Jurka Žohar.

Sodelovali smo v projektu **SOBIVANJE**

Projekt je vključeval 4 različne podprojekte: Varno v vrtec in šolo, Spodbujamo prijateljstvo, Živim zdravo ter Ti meni danes, jaz tebi jutri.

* **Varno v vrtec in šolo**

Projekt je bil razdeljen na dva dela, ki sta potekala v jesenskem ter spomladanskem času. V projekt so bile vključene 4 skupine.

* **Spodbujamo prijateljstvo**

Projekt se je izvajal od meseca januarja do meseca maja. Vključenih je bilo 7 skupin oziroma 138 otrok.

* **Živim zdravo**

Projekt se je izvajal od meseca decembra do meseca maja. Vključenih je bilo 5 skupin oz. 85 otrok.

* **Ti meni danes, jaz tebi jutri**

V ta projekt sta bili vključeni dve najstarejši predšolski skupini.

Dejavnosti so se izvajale od meseca novembra 2022 do meseca maja 2023. Največji poudarek se je dajal vsebinam, povezanim z medgeneracijskimi srečanji ter druženj različnih generacij.

Koordinatorka projekta je bila Tanja Majerič.

3.4. AKTIVNOSTI, KI SMO JIH IZVEDLI NA NIVOJU CELOTNEGA VRTCA

**JESENSKI KROS**

V oktobru 2022 smo izvedli **jesenski kros**. Vse skupine vrtca so se zbrale na igrišču. Najprej so se ogreli in malo potelovadili, nato je sledil tek posameznih skupin. Po končanem teku je sledila podelitev medalj. Športno dopoldne je potekalo v sproščenem vzdušju in tudi vreme nam je bilo naklonjeno.

**TEDEN OTROKA**

Osrednja tema letošnjega **tedna otroka**, ki je potekal od 4. do 7. oktobra 2022, je bila SKUPAJ SE IMAMO DOBRO. Povezava se nanaša na pesem [Skp se mava dobr](https://www.youtube.com/watch?v=349NVYezYOA) pri otrocih zelo priljubljenega Nipketa. Podatki TOM telefona kažejo, da je prijateljstvo nekaj, po čemer mladi najbolj hrepenijo, da se imajo dobro s sovrstnikom, ki mu lahko zaupajo, zato smo se osredotočili na pomen povezanosti, druženja, prijateljstva, pogovarjanja v živo, skupnih dogodivščin, sproščenosti in zabave.

Otroci so neizmerno uživali, se razgibali in si krepili telo. V ponedeljek smo se odpravili v gozd, kjer so si skupine pripravile različne dejavnosti. V torek smo na igrišču izvedli jesenski kros, najprej smo se razgibali, nato pa tekli po svojih najboljših močeh. Prijatelji iz drugih skupin so se med sabo spodbujali s ploskanjem in veselimi vzkliki. Sreda je bila športno obarvana, otroke so na atletskem igrišču pričakale gibalne postaje, kjer so se preizkusili v različnih sposobnostih. V četrtek smo likovno ustvarjali po igralnicah na temo jeseni. Izdelke smo razstavili v predprostoru vrtca, kjer smo s pomočjo jesenskih darov izdelali »tetko Jesen«.  V petek smo imeli igralni dan, igrali in družili smo se s prijatelji. Otroci so se ta dan lahko pogostili s kostanji, ki nam jih je pripravil hišnik.  Vreme nam je bilo naklonjeno, v vrtcu je vladala dobra volja in pričarali smo si čudovit teden otroka.

**TRADICIONALNI SLOVENSKI ZAJTRK**

Namen projekta je izobraževati, obveščati in osveščati otroke in vzporedno, v določenem obsegu, tudi širšo javnost o pomenu zajtrka v okviru prehranjevalnih navad, pomenu in prednostih lokalno pridelanih živil slovenskega izvora, pomenu kmetijske dejavnosti in čebelarstva za pridelavo in okolje. Pomembno je tudi splošno osveščanje otrok o pomenu zdravega načina življenja, vključno s pomenom gibanja, zdrave prehrane in izvajanja športnih aktivnosti.

Kot vsako leto smo tudi to leto pripravili tradicionalni slovenski zajtrk. Po zajtrku, ki je vseboval maslo, med, kruh, mleko in jabolko, je vsaka skupina pripravila dejavnost v svoji igralnici. Pripravili smo didaktične igre na temo zdrave prehrane. Skupine so lahko prehajale iz igralnice v igralnico in se rokovale z različnimi didaktičnimi igrami, ki smo jih vzgojiteljice prilagodile glede na starost otrok. Najmlajši otroci so razvrščali sadje in zelenjavo, naredili svoj sadno-zelenjavni vrt, nahranili lačno gosenico, sestavili hruško in jabolko, iz domačega plastelina oblikovali sadje, pri starejših otrocih pa so vzgojiteljice pripravile igro spomin, sestavljanke, razvrščanje sadja in zelenjave v barvne obroče, razvrščanje zdrave in nezdrave hrane v škatle, ristanc, molzenje krave, izdelavo sadnih na bodal itd. Otrokom so bile dejavnosti všeč in navdušeni so bili nad tem, da so lahko obiskali še druge igralnice.

**PRAZNIČNI DECEMBER**

Letos smo praznični mesec ponovno doživeli v vsej svoji veličini druženja, veselja, radosti in povezovanja. Aktivnosti za praznični mesec smo načrtovali že konec meseca novembra, ko smo iskali ideje in zamisli o dogodkih in dekoraciji.

Vzgojiteljice so se med seboj povezale in pripravile praznično okrasitev in dekoracijo, ki je po vrtcu zableščala že s prvim decembrom. Pred vrtcem smo uredili kotiček za fotografiranje z okrašenimi smrečicami in nabiralnikom za Božičkovo pošto. Vsa dekoracija se je smiselno nadaljevala v notranjost vrtca, kjer smo v hodnikih izobesili venčke z naravno dekoracijo.

Skozi cel mesec so potekale različne praznične dejavnosti. Povabili smo stare starše in skupaj z njimi zapeli, si pripovedovali različne pravljice in zgodbe ter jim pripravili praznični nastop in presenečenje. V vrtcu je prijetno zadišalo po praznični peki. Nekatere skupine so skupaj z babicami in dedki pekle kekse, slanike, pico, rogljičke.

Ogledali smo si praznično predstavo gledališča Kolenc z naslovom »Škratka na delu«. Otroci so ob ogledu predstave uživali in se nasmejali škratovim dogodivščinam.

V vrtcu smo si ob pomoči kuharjev znova pripravili samopostrežni zajtrk. Otroci so si tako sami izbrali, kaj bodo jedli za zajtrk, starejši otroci so si hrano sami nadevali in odnesli v igralnico.

Ob vsem tem izobilju nismo pozabili na gibanje, ki ga otroci nadvse obožujejo in ga potrebujejo. V vsaki igralnici smo strokovne delavke pripravile praznični gibalni poligon. Otroci so se v igralnicah menjevali in premagovali vse gibalne izzive. Spoznavali smo igralnice svojih vrstnikov in se prosto igrali v sosednji igralnici. Otroci so tako raziskovali in se igrali z igračami svojih vrstnikov.

Seveda nismo pozabili niti na praznično rajanje okrog smrečice. Skupaj smo zaplesali na različne zabavne in otroške praznične pesmice.

Vse strokovne delavke smo se trudile, da smo otrokom približale čarobnost praznikov, druženje, veselje in zadovoljstvo. Otrokom smo pripravile raznolike aktivnosti, s katerimi smo želele dodati še kakšno novo dogodivščino v njihovem otroštvu.

**BOŽIČNO PRAZNOVANJE**

 Pred začetkom božično-novoletnih praznikov smo za otroke naše občine pripravili predstavo, na katero je prišel tudi Božiček, in obdarovanje.

Strokovne delavke vrtca smo združile moči in za otroke pripravile predstavo z naslovom »Božično praznovanje« po predlogi pravljice Kate Westerlund – Božično praznovanje. Razdelile smo si vloge, si priskrbele kostume ter pridno vadile. Da bi predstava bila še bolj zanimiva, smo k sodelovanju povabile plesni krožek po mentorstvom učiteljice Irene Forštnarič in učitelja glasbene umetnosti Aleša Pevca. Učenke plesnega krožka so pripravile ples »Snežink«. Učitelj Aleš Pevec je poskrbel za klavirsko spremljavo ob petju. Da je predstava dobro zvočno zaživela, je poskrbel Aleš Zavec, ki nam je pomagal pri ozvočenju.

Skozi zgodbo smo predstavili gozdne živali, ki so v mrzli zasneženi zimi povsod po gozdu iskale hrano. Otroci, ki so bili zelo pozorni, so gozdnim živalim nastavljali hrano, ki so jo živali vedno znova odkrile, si jo med seboj razdelile in ob tem priredile božično praznovanje. Prijetna zgodba govori o tem, kako pomembno je, da si med seboj pomagamo in si vse delimo, saj imamo tako veliko prijateljev.

Seveda so se otroci najbolj razveselili prihoda Božička in njegovega darila. Otroci so se z Božičkom in živalmi fotografirali ter jih z občudovanjem opazovali. Ob predstavi so otroci veselo uživali.

**PUST ŠIROKIH UST**

V ponedeljek in torek smo imeli pustne delavnice. Po skupinah so se izdelovale različne maske in pustni okraski, ki smo jih nato razstavili pred igralnicami. Rdeča nit letošnjega pustovanja so bile tradicionalne maske. V sredo smo se vsi skupaj zbrali v atriju vrtca, kjer smo pričakali različne maske. Obiskat so nas prišli pokači, kopjaši iz Markovcev, ruse in kurenti. Maske so se predstavile po skupinah in otroci so se lahko z njimi tudi fotografirali. Sledilo je pustno rajanje vseh vrtčevskih skupin in povorka po Gorišnici. V četrtek smo nadaljevali z druženjem in rajanjem, ta dan smo se tudi fotografirali. Petek je bil pustno igralni dan. Veliko smo se zabavali, plesali in si ustvarili pravo pustno vzdušje.

**POMLADNO PREBUJANJE**

Predšolski otroci so se v ponedeljek, 20. 2. 2023, odpravili z avtobusom na Ptuj, kjer so sodelovali v pustni povorki vrtcev. Povorka se je začela pri Ptujskem gradu in je potekala skozi mesto. Obiskovalcev je bilo veliko. Naši otroci so predstavljali pomladno prebujanje, naslikali smo pravo pomlad. Otroci so bili žabice, rožice, muhe, pikapolonice, metulji in mravlje, vzgojiteljice so predstavljale vrtnarke. Cilj povorke je bil v dvorani Campus, kjer so zaključili s pustnim rajanjem. Najprej so se posladkali s krofi, nato so plesali in rajali. Obiskali so jih tudi kurenti. Pred odhodom so pojedli še kosilo in se počasi odpravili na avtobus nazaj proti vrtcu.

Konec meseca februarja 2023 je Smučarski klub Ptuj izvedel smučarski tečaj za predšolske otroke. Petdnevni tečaj je potekal na Arehu. Udeležilo se ga je 25 otrok iz skupine Zmajčki, Oblački, Balončki in Lunice. Namen predšolske šole smučanja je, da se otroci navadijo na smučarsko opremo in si pridobijo pomembne spretnosti za razvoj smučarskega znanja.

Po zajtrku smo se z avtobusom skupaj z izkušenimi učitelji smučanja odpeljali do Areha, kjer je potekal tečaj. Za otroke je to predstavljalo novo izkušnjo in prav posebno doživetje.

Otroci so se na smučarskem poligonu spoznali z novimi oblikami gibanja. Poligon je bil opremljen s pripomočki, ki služijo tako učenju kot zabavi otrok, trak pa je omogočal otrokom samostojno vožnjo na vrh poligona. Začetniki so se naučili drseti na smučeh, voziti in zaustavljati v plužnem položaju, tisti z več smučarskega predznanja pa so se že drugi dan sami vozili in pogumno zavijali po smučišču.

Otroci so bili ves čas tečaja dobre volje, predvsem pa zadnji dan, ko so se  po poligonu sproščeno spuščali prav vsi ter bili veseli, da jim je uspelo. Otroci, ki so se udeležili tečaja, so za dosežen uspeh dobili medaljo za uspešno zaključen smučarski tečaj.

**OSREDNJA PROSLAVA VRTCA GORIŠNICA: DOM JE TAM, KJER JE DRUŽINA**

S prireditvijo smo skupine prikazale najpomembnejše trenutke v življenju. Skupina Škrati je predstavila ljubezen iz šolskih dni, skupina Kapljice je prikazala ples na veselici, skupina Sončki je pripravila poročni obred, kjer ni manjkalo metanje šopka, po poroki se je družina povečala, kar so nam pokazali otroci iz skupine Mehurčki. Družina se odpravi tudi na družinski izlet. Otroci skupine Lunice so se odpravili na smučanje. Otroci so postajali starejši, ob odraščanju so začeli obiskovati diskoteke, kar je še posebej zbujalo skrb staršem. Kako so se otroci odpravili v diskoteko, so nam pokazali otroci skupine Oblački. Pri odraščanju pa so nastali tudi lepi spomini, ko so otroci zaplesali na maturantskem plesu. Skupina Zmajčki je zaplesala ob ritmu glasbe, ki jo slišimo na maturantskem plesu. Skupina Mavrice je prikazala praznovanje Abrahama. Zbudili so abrahamovko in ji pripravili presenečenje. Ko postanemo starejši, začnemo pozabljati, kar so nam prikazali otroci skupine Zvezdice, ki so se prelevili v babice in dedke. Babici so pomagali poiskati zobe. Zgodba se je končala z družinskim praznovanjem, ki ga je prikazala skupina Balončki. Za piko na i pa je po dvorani odmevala pesem Rad bi svet naučil pesem, ki so jo zapeli vsi otroci z vzgojiteljicami.

**DAN ŠOLE**

V petek, 14. 4. 2023, smo v vrtcu obeležili dan šole. Ta dan smo v igralnicah pripravili različne gibalne dejavnosti. Gibalne postaje so bile opremljene z najrazličnejšimi športnimi pripomočki ter prilagojene starosti otrok. Otroci so prehajali iz igralnice v igralnico ter si pri tem razvijali gibalne sposobnosti. Po končanem športnem dopoldnevu so nas naši kuharji razveselili z marmeladnimi in čokoladnimi palačinkami, ki so bile lepa nagrada za dobro opravljene športne naloge.

**DEJAVNOSTI OB DNEVU ZEMLJE**

Skrb za okolje je ena poglavitnih aktivnosti, v katero smo otroci in strokovne delavke našega vrtca vključeni skozi celo šolsko leto. Pogovori o naravi, gibanju in zdravju ter različna ustvarjanja na eko teme, popestrijo naš vsakdan.

Otroci svoja znanja o skrbi za okolje pridobivajo na praktičen način. Sprehodi z opazovanjem naravnega okolja in sprememb v njem, opazovanje estetskih značilnosti in pohodi v naravo z raziskovanjem, dajejo največ, kar lahko najmlajše generacije pridobijo za pozitivno trajnostno prihodnost.

Poseben poudarek v našem vrtcu dajemo obeležitvi Dneva zemlje, ko smo si z otroki ogledali videoposnetek Bodi ekokul - Varujmo naš planet. Ustvarjali smo na temo: »Naš planet«, posadili drevo, vsaka skupina je planet Zemljo izdelala ter jo razstavila pred svojo igralnico, naredili smo še metulja v barvah Zemlje. Okolico vrtca, šole ter športnega parka smo očistili odpadkov. Za konec smo si v naravi, na prostem privoščili še igralni dan po željah otrok.

**OTROŠKA FOLKLORNA SKUPINA VRTCA GORIŠNICA**

Otroci folklorne skupine Vrtca Gorišnica so se v aprilu 2023 udeležili srečanja otroških folklornih skupin pod imenom Sedem korakov. Nastopilo je 12 skupin. Srečanje se je izvajalo v Kulturno-poslovnem centru Majšperk. Otroci so se predstavili s spletom Ringa ringa raja. V svoji zgodbi so predstavili otroško igro nekoč, ki se je zelo razlikovala od igre otrok današnjega dne.

**PLAVALNI TEČAJ**

V mesecu maju so se otroci predšolskih skupin udeležili plavalnega tečaja v Termah Ptuj. Že celo šolsko leto smo odštevali dneve do plavalnega tečaja in se ga neizmerno veselili.

Plavalni tečaj je potekal v sproščenem vzdušju ob odličnih plavalnih učiteljih Plavalnega kluba Ptuj. Otroci so se preko igre v otroškem bazenu navajali na vodo. Kasneje so se preselili v večji bazen, kjer so se s pomočjo plavalnih pripomočkov učili tehnike plavanja žabice.

Plavalni tečaj nam je kljub malo slabšem vremenu minil kot bi trenil. V petek so otroci imeli preizkus plavanja. Otroci, ki so že znali plavati, so svojo tehniko izpilili. Veliko otrok neplavalcev, pa je ob koncu plavalnega tečaja preplavalo krajšo razdaljo.

**MEDGENERACIJSKO DRUŽENJE**

Letošnje šolsko leto so otroci skupine Zmajčki in Oblački izmenično vsaka dva meseca obiskali Dom upokojencev Ptuj, enoto Muretinci. V mesecu oktobru se je skupina Oblačkov z avtobusom odpeljala v dom. Najprej so si ogledali prostore, kje stanujejo starejši, videli pa so tudi čudovite vrtove in živali. Nato so se predstavili z nastopom, ki so ga pripravili za njih. Zapeli so nekaj pesmic in deklamirali pesem o jeseni. Sledila je skupinska telovadba, ki jo je vodila delovna terapevtka. Sledila je peka kostanjev. Dogovorili smo se za naslednje srečanje.

V prazničnem decembru je skupina Zmajčkov spet obiskala starostnike. Namen obiska je bilo igranje s starostniki. Igre so bile prilagojene, primerne za vse. Zaposleni so takoj opazili, kako dobro vplivajo otroci na starejše. Nekateri med njimi se s težavo gibajo, ob prisotnosti otrok pa je bila ta težava dosti manjša in so izvajali gibe, ki jih sicer ne zmorejo. Pripravili so pravo praznično pojedino, da so se posladkali. Za konec so še skupaj zaplesali ob poskočnih ritmih. Ob slovesu so se dogovorili, da bomo na naslednjem srečanju še plesali.

Sledila sta še dva obiska v mesecu aprilu in juniju, ki sta bila namenjen praznovanju. Zbrali so se v jedilnici, kjer so jih čakali starostniki, ki so februarja, marca in aprila praznovali rojstni dan. Pripravili smo krajši program. Zapeli smo štiri pesmice in zaplesali dva plesa. Nato so pripeljali rojstnodnevno torto. Ob torti smo skupaj zapeli Vse najboljše in sledilo je sladkanje. Po pogostitvi je sledilo še plesno rajanje in zabava. Vsi skupaj so plesali in prepevali.

V zahvalo smo jim pripravili album z risbami, na katerih smo upodobili cvetoči travnik. Na naslovnici albuma je naša skupinska fotografija.

**TABOR**

Otroci so že zelo težko pričakovali tabor, tabor na Ruški koči. Ob devetih so se polni pričakovanj odpravili na pot z avtobusom. Ob prihodu jih je pričakal planinec Miro, ki jih je toplo pozdravil. Po razporeditvah po sobah in slastnem kosilu so si odpočili, nato pa se odpravili na pohod. Na cilju pohoda jih je čakalo sladko presenečenje. Obiskali so tudi deželo škratov in jim tudi zgradili domove. Pred pohorskimi škrati so se skrili v dom in si priredili zabavo. Po večerji so se odpravili v škratovo deželo in si ogledali njihove stopinje. Za uspešen zaključek dneva jih je obiskal čarodej.

Po napornem prvem dnevu, so zjutraj dolgo spali. Ko so pojedli zajtrk, so se odpravili na vrh hriba, kjer so otroci prejeli planinski krst. Naužili so se prelepih pogledov in se spustili na jaso, kjer so imeli malico. Ponovno so obiskali škratovo deželo, obnovili hiške in poiskali sveže stopinje škratov. Ob prihodu v kočo so spakirali stvari, se okrepčali in se polni lepih vtisov počasi odpravili proti domu.

Tabor jim bo ostal v zelo lepem spominu.

**MINI MATURANTI**

**»**Za nas se igra je končala, šola nam bo delo dala, a prav nič se ne bojimo, šole vsi se veselimo.« Te verze himne mini maturantov so veselo in glasno prepevali otroci iz skupine Zmajčkov, Oblačkov in Balončkov in pri tem odhod v osnovno šolo glasno naznanjali s piščalkami.

Letošnje šolsko leto se počasi izteka in za otroke, ki bodo prestopili prag v šolo se začenja novo poglavje v življenju. V četrtek, 15. 6. 2023, so postali mini maturantje. Ta dan smo se skupaj fotografirali. Sledil je obisk pri gospodu županu. Po občinski zgradbi je odmeval glas piščalk in veselje ob otroškem direndaju. Z žvižganjem smo se sprehodili po šoli in celotnem vrtcu. V popoldanskem času smo svoj program predstavili še staršem.  Podelili smo priznanja in njihove izdelke, ki so jih ustvarjali skozi šolsko leto.

Pred otroki je novo življenjsko obdobje, ko bodo sicer v ospredju šolske obveznosti, ampak kljub temu ne smemo pozabiti na igro, ki je v tem starostnem obdobju še vedno zelo pomembna. Prepričane smo, da so naši otroci dobro opremljeni za vstop v šolo, pri čemer so imele veliko vlogo vse vzgojiteljice. Pri prehodu iz vrtca v šolo pa sta pomembni tudi podpora in zaupanje staršev

**ZAKLJUČEK VRTCA**

V tednu od 19. 6. do 22. 6. 2023 so imele skupine nastop za starše, otroci pa so se poslovili od vzgojiteljic. Otroci so prejeli priznanja in izdelke ter tako zaključili šolsko leto.

***4. DELO STROKOVNIH ORGANOV IN DELOVNIH SKUPIN***

Delo strokovnih organov je bilo vezano na izvajanje in analiziranje zastavljenih ciljev in nalog povezanih s pedagoškim delom in organizacijo življenja in dela celotnega vrtca. V delo strokovnih organov so bile vključene vse strokovne delavke vrtca.

4.1. VZGOJITELJSKI ZBOR

Strokovne delavke so se srečevale na pedagoških konferencah z ravnateljem in s pomočnico ravnatelja. Sklicanih je bilo sedem pedagoških konferenc, ki so bile namenjene celotnemu vzgojiteljskemu zboru. Srečanja so bila namenjena načrtovanju in analiziranju zastavljenih ciljev in nalog, zapisanih v letnem delovnem načrtu.

4.2. STROKOVNI AKTIVI

Strokovne delavke so se skupaj s pomočnico ravnatelja združevale v strokovne aktive 1. starostnega obdobja in 2. starostnega obdobja.

Vodje aktivov:

 • aktiv 1. starostnega obdobja – Valentina Šoštarič

 • aktiv 2. starostnega obdobja – Petra Šegula

Aktiva sta se v šolskem letu sestala petkrat. Na srečanjih so se strokovne delavke med drugim dogovarjale o načrtovanju in izpeljavi aktivnosti in skupnih projektov.

4.3. SVETOVALNO DELO

Svetovalno delo je opravljala Edita Kovač. Pri delu je upoštevala načela svetovalnega odnosa, strokovnosti in avtonomnosti. Upoštevala je cilje, vizijo in prednostne naloge vrtca ter sledila temeljnim načelom svetovalnega dela: interdisciplinarnosti, aktualnosti, razvojne usmerjenosti, celostnega pristopa in avtonomnosti. Naloge svetovalnega dela so bile opredeljene v Letnem delovnem načrtu. Zastavljeni cilji so bili realni in so se uresničevali skozi vse leto.

4.4. PREHRANA IN ZDRAVSTVENO HIGIENSKI REŽIM (ZHR)

Izvajanje prehrambnega programa je potekalo usklajeno s fiziološkimi normativi, strokovnimi priporočili in standardi. V dnevno prehrano otrok smo zajemali živila na podlagi pravil prehrambne piramide in s poudarkom na visokovrednih in varovalnih živilih. Obroki so bili zdravstveno varni, biološko polnovredni, skrbno načrtovani. Vse obroke smo pripravljali v kuhinji OŠ Gorišnica. Obroki so bili razdeljeni v presledkih (zajtrk, malica, kosilo, malica), kot je bilo dogovorjeno s strokovnim kadrom. Za otroke z različnimi obolenji, alergijami ali presnovnimi motnjami smo pripravljali dietne obroke. Delo s področja načrtovanja jedilnikov je potekalo v dogovoru z vzgojiteljico ter vodjo kuhinje. Ves čas smo se trudili zagotoviti čim višjo kakovost živil. Nadzor po sistemu HACCP smo izvajali na podlagi smernic dobre higienske prakse. Sistem se je izkazal za učinkovitega, kar potrjujejo interne verifikacije in redni inšpekcijski pregledi, pri katerih ni bilo ugotovljenih pomanjkljivosti. Ustrezen zdravstveno-higienski režim smo vzdrževali s stalnimi ukrepi v smislu zagotavljanja varnega, čistega in zdravega okolja in izboljšanja bivalnih razmer. Ob pojavu nalezljivih bolezni smo izvajali preventivne ukrepe in redno obveščali starše. Na področju objektne higiene nismo imeli težav, naši čistilki sta svoje delo opravljali vestno in kvalitetno. Prav tako smo nadaljevali z ločenim zbiranjem odpadkov na področju celega vrtca. Pranje in vzdrževanje perila je potekalo v pralnici vrtca. Nabava čistil, čistilnih pripomočkov, sanitetnega materiala in sredstev za nego otrok je potekala mesečno.

ZOBOZDRAVSTVENA PREVENTIVA se je izvajala v vseh skupinah.

***5. PROGRAM IZOBRAŽEVANJ***

5.1. IZOBRAŽEVANJE ZA VSE STROKOVNE DELAVKE VRTCA

Strokovne delavke so se udeležile srečanja študijskih skupin v organizaciji in izvedbi Zavoda RS za šolstvo.

V mesecu novembru 2022 smo povabili psihoterapevta Miha Kramlija, ki se ukvarja s kemično in ne kemično zasvojenostjo in je vodja Centra za zdravljenje zasvojenosti v Zdravstvenem domu Nova Gorica. Izvedel je predavanje varni na spletu.

Na pedagoških konferencah smo obravnavali strokovne teme (Protokol ob zaznavi in obravnavi nasilja, Formativno spremljanje, Načela učeče se skupnosti).

Izvedene so bile hospitacije, ki sta jih opravila ravnatelj in pomočnica ravnatelja.

5.2. MENTORSTVO DIJAKOM IN ŠTUDENTOM

Tudi v šolskem letu smo dijakom III. gimnazije Maribor, Gimnazije Ormož, program predšolske vzgoje, in študentom Pedagoške fakultete Maribor, oddelka za predšolsko vzgojo, omogočili opravljanje pedagoške prakse.

***6. SODELOVANJE***

6.1. SODELOVANJE S STARŠI

V okviru sodelovanja s starši smo v vseh oddelkih izvajali različne dejavnosti: roditeljski sestanki, pogovorne ure in delavnice. Vse dejavnosti so potekale na daljavo, z mesecem aprilom so pogovorne ure in srečanja potekala v živo.

6.2. SODELOVANJE S ŠIRŠIM OKOLJEM

Program sodelovanja vrtca z okoljem je potekal po načrtu. Sodelovali smo z Osnovno šolo Gorišnica, Občino Gorišnica, ZD Ptuj (zobozdravstveno službo), Policijsko postajo Gorišnica (prometna vzgoja), gasilci, sredstvi javnega obveščanja, zavodom za šolstvo, šolo za ravnatelje, pedagoškim inštitutom in Knjižnico Franca Ksavra Meška Ormož.

ZAKLJUČEK

Letni delovni načrt za šolsko leto 2022/2023 je bil realiziran.

Delovali smo v skladu z uredbami in okrožnicami ter smernicami.

Ob zaključku šolskega leta 2022/2023 smo za starše izvedli anketo o zadovoljstvu s prehrano.